REPUBLIKA SRBIJA

NARODNA SKUPŠTINA

Odbor za kulturu i informisanje

16 Broj: 06-2/512-15

11. decembar 2015. godine

B e o g r a d

Z A P I S N I K

35. SEDNICE ODBORA ZA KULTURU I INFORMISANjE

NARODNE SKUPŠTINE REPUBLIKE SRBIJE,

ODRŽANE 8. DECEMBRA 2015. GODINE

Sednica je počela u 09,05 časova.

Sednicom je predsedavala Vesna Marjanović, predsednica Odbora.

Sednici su prisustvovali: Nebojša Tatomir, Milena Turk, Branka Karavidić, Mirjana Andrić, Milorad Cvetanović, Aleksandar Jugović, Milosavljević Nenad, Stojković Dušica i Srđan Dragojević, članovi Odbora.

Sednici nisu prisustvovali članovi Odbora, mr Aleksandra Jerkov, Mira Petrović, Ljiljana Nestorović, Sanja Nikolić, Vladimir Đukanović i Saša Mirković, niti njihovi zamenici.

Sednici su prisustvovali Ivan Tasovac, ministar kulture i informisanja, Saša Mirković, državni sekretar u Ministarstvu kulture i informisanja i Nenad Mijailović, državni sekretar u Ministarstvu finansija.

**Vesna Marjanović** je predložila da Dnevni red bude dopunjen tačkom: „Razmatranje predloga zakona o izmeni zakona o javnim medijskim servisima, u načelu“.

Odbor je većinom glasova usvojio ovaj predlog a zatim i sledeći:

**D n e v n i r e d:**

1. Razmatranje Predloga zakona o budžetu Republike Srbije za 2016. godinu – razdeo 27;
2. Razmatranje Predloga zakona o izmeni zakona o javnim medijskim servisima koji je podnela Vlada, u načelu;
3. Razno.

**PRVA TAČKA -** Razmatranje Predloga zakona o budžetu Republike Srbije za 2016. godinu – razdeo 27

Predsedavajuća je reč dala ministru Ivanu Tasovcu sa molbom da predstavi budžet, razdeo 27 za 2016. godinu.

**Ivan Tasovac** je odmah na početku sednice istakao da Vlada Republike Srbije prepoznaje značaj kulture i da je s obzirom na neophodnu finansijsku konsolidaciju koje je, smatra se, najbolje rešenje u ovom trenutku. Govoreći o budžetu, ministar Tasovac obrazložio je značajno smanjenje budžeta za kulturu, osvrćući se na subvencije za javne servise i kapitalne investicije.

Uvodnu reč dao je i **Nenad Mijailović**, državni sekretar u Ministarstvu finansija koji je istakao da je ovo druga godina u kojoj se usvaja budžet u saradnji sa Međunarodnim monetarnim fondom. Naglasio je da je plan koji je u početku delovao izuzetno ambiciozno i dodao da je strukturno prilagođavanje i ušteda značajna u ovoj godini, što je potvrdio i Fiskalni savet. Rezultat je dobar i to pokazuju i prve cifre, istakao je Nenad Mijailović. Na tim osnovama planiran je i budžet za 2016. godinu koji je predložen narodnim poslanicima i koji je na liniji realizacije programa sa MMF-om. Naglasio je da Budžet ima i razvojne elemente, a to su pozitivna trošenja ili kapitalni izdatci u iznosu od 40 milijardi dinara. Ukazao je na činjenicu da je inflacija ispod koridora koji je predvidela Narodna banka Republike Srbije što govori o unutrašnjim finansijskim ravnotežama. Naglasio je da je referentna kamatna stopa na istorijskom minimumu. U kontekstu svega navedenog je i predloženi budžet za 2016. godinu.

Nakon uvodnog izlaganja, **Ivan Tasovac** je napomenuo da je značaj kulturne baštine prepoznat i da je na osnovu toga budžet za savremeno stvaralaštvo uvećan. Dodatni element predstavlja i mogućnost finansiranja projekata kroz program „Kreativna Evropa“ koji će srpskoj kulturi dati novi zamajac.

Predsedavajuća je postavila pitanje u vezi sa platama zaposlenih u oblasti kulture i njihovog povećanja. Takođe, konstatovala je da je finansiranje Javnog medijskog servisa „Radio-televizija Srbije“ upitno jer sistem za naplatu takse još uvek nije pripremljen.

**Nenad Mijailović** istakao je da Vlada Republike Srbije ima ciljeve koje mora da ispuni kao što su cilj deficita i cilj kretanja plata, kao i da u skladu sa time postoje određena ograničenja. Jedan od ciljeva je i povećanje plata u sistemu obrazovanja i socijalne zaštite, a da zaposleni u oblasti kulture nisu jedini koja nisu imali korekciju plata. Napomenuo je da, što se povećanja plata u javnom sektoru tiče, ovo maksimum koji je mogao biti obezbeđen za narednu 2016. godinu. Dodao je da nije isključena mogućnost korekcija plata i u narednoj godini.

**Ivan Tasovac** nadovezao se na diskusiju ističući da njegova pozicija jeste borba za bolji status umetnika i dodao da je najveći uspeh postignut time što je kultura po prvi put sagledana kao posebna oblast. Prvi put postoji sistem u kulturi sa tačnim brojem zaposlenih i istakao da se nada da će povećanje plata u budućnosti biti upravo u ovoj oblasti.

**Vesna Marjanović** je rekla da smatra da povećanje plata zaposlenih u kulturi ne bi predstavljalo veliko opterećenje za budžet za kulturu i informisanje i zamolila da se poslanicima pojasni razlog.

**Nenad Mijailović** istakao je da nije dozvoljeno povećanje plata jer moraju da se ispune ciljevi u skladu sa dogovorom sa MMF-om. Takođe, obrazložen je način sistema naplate takse i način na koji taksa može da se smanjuje u narednim godinama.

**Branka Karavidić** postavila je pitanja u vezi sa brojem zaposlenih u oblasti kulture i visine takse za Javni medijski servis i zamolila za pojašnjenje visine takse od 150 dinara koja je predložena.

**Ivan Tasovac** istakao je da je u skladu sa Zakonom o javnim medijskim servisima određena visina takse do 500 dinara i dodao da je Upravni odbor taj koji odlučuje o tačnom iznosu. Takođe, lokalne samouprave će samo aplicirati za finansiranje svojih projekata na osnovu prioriteta i istakao da će cilj decentralizacije na ovaj način biti ostvaren.

U daljem toku sednice, predsedavajuća je postavila pitanje vezano za renoviranje i otvaranje Narodnog muzeja i Muzeja savremene umetnosti.

**Ivan Tasovac** istakao je da Narodni muzej neće biti otvoren u maju naredne godine i da se planiraju novi rokovi zbog postojeće situacije koje su u vezi sa raspisivanjem tendera. Muzeji će svakako biti završeni, projektna dokumentacija za oba muzeja je završena, istakao je ministar kulture i informisanja, naglasivši da je to jedan od prioriteta ove Vlade.

**Predsedavajuća** je postavila pitanje vezano za iznos u oblasti savremenog stvaralaštva, tačnije da li se u okviru ovog iznosa nalaze i sopstvena sredstva ustanova, kao i da li se među tim sredstvima nalaze i sredstava za Filmski centar Srbije i kinematografiju.

**Ivan Tasovac** istakao je da u ovaj iznos ne ulaze sredstva ustanova, ali da su naravno planirana sredstva za Filmski centar Srbije i smatra da će to dati poseban impuls filmskoj industriji. Takođe, ministar je dodao da ne smatra da je donošenjem seta medijskih zakona derogiran Zakon o kinematografiji, kao što je predsedavajuća predhodno istakla, jer je time stvoren preduslov da se pristupi finansiranju medija kroz program „Kretivna Evropa“ do 2020. godine. To predstavlja dodatni stimulans za srpsku kulturu.

**Vesna Marjanović** istakla je da je procenat izdvojena za oblast kulture 0,69% za 2016. godinu.

**Milorad Cvetanović** smatra da je potrebno staviti akcenat na to da sredstva za kulturu nisu umanjena za 4 milijarde dinara već su to sredstva koja su bila namenjena finansiranju javnih medijskih servisa.

S obzirom da povodom ove tačke Dnevnog reda nije bilo dalje rasprave, predsedavajuća je stavila na glasanje Predlog zakona o budžetu Republike Srbije za 2016. godinu – razdeo 27.

Odbor je sa 8 glasova za i 2 glasa protiv **prihvatio** Predlog zakona o budžetu Republike Srbije za 2016. godinu – razdeo 27.

Odbor je sa 8 glasova za, 1 glasom protiv i 1 uzdržanim odredio za izvestioca Odbora za kulturu i informisanje na sednici Odbora za finansije, republički budžet i kontrolu trošenja javnih sredstava, **Vesnu Marjanović**.

**DRUGA TAČKA -** Razmatranje Predloga zakona o izmeni zakona o javnim medijskim servisima koji je podnela Vlada, u načelu

Predsedavajuća je informisala prisutne da se ovim Zakonom uređuje, u skladu sa evropskim standardima i međunarodnim dokumentima u oblasti elektronskih medija, rad javnih medijskih servisa i to: Javne medijske ustanove „Radio-televizija Srbije" i Javne medijske ustanove „Radio-televizija Vojvodine". Zamolila je ministra Tasovca da obrazloži narodnim poslanicima razloge za donošenje izmena ovog Zakona po hitnom postupku.

**Ivan Tasovac** istakao je da je kroz razgovore sa MMF-om izražena dilema o sprovođenju naplate takse i dodao da smatra da smatra da je ovo rešenje najbolje. Takođe, ministar je iskoristio priliku da obavesti članove Odbora i širu javnost da je Državna revizorska institucija završila kontrolu u Ministarstvu kulture i informisanja i da je mišljenje ove institucije pozitivno.

**Vesna Marjanović** navela je da je ovo izuzetno važna tema i dodala da se ona oduvek zalagala za nezavisno finansiranje Javnog medijskog servisa, kao i plaćanje takse. S obzirom da tehnički prelazak na naplatu takse još uvek nije pripremljen postavila je pitanje šta je potrebno da se ta procedura završi.

**Ivan Tasovac** rekao je da se slaže sa Vesnom Marjanović kada je u pitanju nezavisno finansiranje javnog medijskog servisa i dodao da je tačno da se postavljaju novi rokovi, ali da je razlog za to mnogo nedovršenih procedura kao što je privatizacija medija, donošenje medijskih zakona, renoviranje muzeja i sl. Takođe, ministar Tasovac istakao je da je trenutno najvažnije da se stvori i uspostavi održivi sistem u kulturi.

**Milorad Cvetanović** obrazložio je da u skladu sa predstavničkom funkcijom Narodne skupštine obavlja svoju ulogu narodnog poslanika. U svom izlaganju, dotakao se programske šeme Javnog medijskog servisa RTS-a i dodao da je predlog Vlade Republike Srbije primeren i u skladu sa trenutnim ekonomskim mogućnostima građana Republike Srbije.

**Vesna Marjanović** odgovorila je da nije bilo reči o visini takse za javni medijski servis, već o načinu finansiranja javnih medijskih servisa.

S obzirom da povodom ove tačke Dnevnog reda nije bilo dalje rasprave, predsedavajuća je stavila na glasanje Predlog zakona o izmeni zakona o javnim medijskim servisima koji je podnela Vlada, u načelu.

Odbor je sa 6 glasova za, 2 glasa protiv i 2 uzdržana, **prihvatio** Predlog zakona o izmeni zakona o javnim medijskim servisima, u načelu.

Odbor je sa 8 glasova za i 1 uzdržanim odredio za izvestioca Odbora za kulturu i informisanje na sednici Narodne skupštine, **Dušicu Stojković**.

**TREĆA TAČKA- Razno**

Za reč se javila **Branka Karavidić** koja jeistakla da je neprimerena izjava ministra Gašića bila predmet rasprave predhodnih dana u medijima i zamolila ministra Tasovca da obrazloži razlog zbog čega se kao resorni ministar nije oglasio po ovom pitanju.

**Ivan Tasovac** smatra da se predsednik Vlade obratio u ime cele Vlade u kojoj je i on sam ministar.

**Branka Karavidić** navela je da se ne slaže sa njegovim stavom i dodala da su nakon izjave predsednika Vlade izjave medijima dali i drugi ministri.

**Vesna Marjanović** dodala je da poruke iz EU pokazuju zabrinutost zbog stanja medijskih sloboda u Republici Srbiji i poručila ministru Tasovcu da novinarska i kulturna javnost očekuje njegovo veće zalaganje.

**Ivan Tasovac** se zahvalio predsedavajućoj na sugestiji i zamolio je da ne daje izjave u ime ove zajednice kojoj upravo on i pripada kao bivši student Moskovskog konzervatorijuma i dodao da se on na isti način kao i ranije zalaže za slobodu medija i prekid samocenzurisanja u skladu sa najboljom evropskom praksom.

**Milorad Cvetanović** se u svom obraćanju osvrnuo na izjavu ministra Gašića i dodao da je predsednik Vlade odmah reagovao.

**Ivan Tasovac** smatra da je čin ministra Gašića bio nedopustiv i dodao da je ovo jedina Vlada koje je reagovala odmah.

**Milena Turk** informisala je prisutne da je poseta ministra Gašić u fabrici „Prva petoletka“ trajala tri sata, gde se odlučivalo o sudbini 1300 radnika, kao i da to niko od medija nije preneo. Time se nadovezala na navode da postoji cenzura u medijima i prokomentarisala da se u opštini Trstenik na velikom broju primera može videti neadekvatno izveštavanje pojedinih medija.

**Ivan Tasovac** ukazao je na promene koje su se desile u našem društvu u predhodnom periodu i istakao da one pokazuje način na koje se naše društvo menja, modernizuje, poboljšava.

U daljom raspravi učestvovali su **Vesna Marjanović i Milorad Cvetanović.**

S obzirom da nije bilo više prijavljenih za reč, predsedavajuća je zaključila raspravu u vezi sa ovom tačkom Dnevnog reda.

Sednica je završena u 11 časova.

**Sastavni deo ovog Zapisnika čini pisana obrada tonskog snimka, u skladu sa članom 81. Poslovnika Narodne skupštine.**

SEKRETAR ODBORA PREDSEDNICA ODBORA

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Dana Gak Vesna Marjanović